የሁለቱ ኢትዮጵያዊያን ፉክክር በቶሮንቶ ማራቶን ይጠበቃል
 በዓለም ላይ ታላላቅና ዝነኛ የጎዳና ላይ ውድድሮች በአብዛኛው በጥቅምት ወር ይካሄዳሉ። ከእነዚህ መካከል አንዱ የሆነውና በሰሜናዊው የአሜሪካ ክፍል በዓለም አቀፉ የአትሌቲክስ ፌዴሬሽኖች ማህበር የወርቅ ደረጃ ከተሰጣቸው አራት ማራቶኖች መካከል አንዱ የካናዳው ቶሮንቶ ማራቶን ነው። በተለያዩ ርቀቶች በሚካሄደው በዚህ የጎዳና ላይ ሩጫ ከ50 ሃገራት የተወጣጡ 26ሺ የሚሆኑ አትሌቶችና ጎብኚዎች እንደሚሳተፉበት ይጠበቃል። በዚህ ማራቶን ላይ በርካቶች ፈጣን እና ምርጥ ሰዓት የሚያስመዘግቡበት በመሆኑ እንዲሁም ለቦስተን ማራቶን እንደ መግቢያ ስለሚታይ በርካታ ታዋቂ አትሌቶች ይሳተፉበታል። በቀጣዩ ወር አጋማሽ በሚካሄደው 20ኛው ዙር ውድድር ላይም ኢትዮጵያዊያን አትሌቶች ተሳታፊ እንደሚሆኑ ታውቋል። በዚህ ውድድር ጠንካራ ተፎካካሪ ትሆናለች በሚል ስትጠበቅ የነበረችው አትሌት ትዕግስት ግርማ ከውድድሩ ራሷን ማግለሏን ቀድማ አስታውቃለች። የኦቶዋ ማራቶን አሸናፊዋ ትዕግስት በውድድሩ ራሷን ለማግለሏ እንደ ምክንያት የተነሳውም በጥሩ ብቃት ላይ አለመሆኗ ነው። በዚም ምክንያት ፉክክሩ በሁለቱ ኢትዮጵያዊያን መካከል እንደሚሆን ነው የሚጠበቀው። ብሩክታይት ደገፋ እና በላይነሽ ኦልጂራም በቶሮንቶው ማራቶን በሴቶች መካከል በሚካሄደው ውድድር ኢትዮጵያን የሚወክሉ አትሌቶች ናቸው። እአአ የ2013 የዓለም ሻምፒዮና የ10ሺ ሜትር እንዲሁም በዚያው ዓመት በተካሄደው ሃገር አቋራጭ ሻምፒዮና የነሃስ ሜዳሊያ ባለቤቷ በላይነሽ ውድድሩን በበላይነት ታጠናቅቃለች የሚል ቅድመ ግምትም አግኝታለች። አትሌቷ እአአ በ2012 የለንደን ማራቶን ሃገሯን ወክላ በተካፈለችበት ማራቶን
2:21:53 የሆነ እና እስካሁንም የግሏ ፈጣን ሰዓት አስመዝግባለች። በዚህ ውድድር ሌላኛዋ ተፎካካሪ እና አሸናፊ የመሆን ዕድል እንዳላት ግምት የተሰጣት ብሩክታይት 2:23:28 የሆነ ፈጣን ሰዓት አላት። የአትሌቶቹ የግል ፈጣን ሰዓት በሁለት ደቂቃዎች የሚበላለጥ ይሁን እንጂ፤ በመካከላቸው ብርቱ ፉክክር እንደሚደረግ የዓለም አቀፉ አትሌቲክስ ፌዴሬሽኖች ማህበር በድረ ገጹ ጠቁሟል። ባለፈው ዓመት በተካሄደው የሂውስተን ማራቶን የተገናኙት ሁለቱ አትሌቶች በብሩክታይት ስድስት ሰከንዶች የበላይነት ነበር ፉክክራቸው የተጠናቀቀው። በአንድ ቡድን ውስጥ የታቀፉት አትሌቶቹ የጋራ ስልጠና ከሌላቸው በቀር አንድ ላይ እንደማይለማመዱም ነው በላይነሽ የገለጸችው። አትሌቷ ከድረገጹ ጋር በነበራት ቆይታ፤ «እኔ ቡድኑን የተቀላቀልኩት በቅርቡ ስለሆነ ጓደኛሞች አልሆንም። በሂውስተን ስንገናኝ ግን ተግባቢ ሰው መሆኗን ተረድቻለሁ፤ ስለዚህ ወደፊት ጓደኛሞች እንደምንሆን እገምታለሁ» ብላለች። አትሌቶቹ በአሰልጣኝ ገመዱ ደደፎ በሳምንት ለሁለት እና ሶስት ጊዜያት በሰንዳፋ የሚሰለጥኑ ቢሆንም፤ እንዲህ ዓይነቱ አለመግባባት ያልተለመደ እና ከፉክክር ስሜት የሚመነጭ እንደሆነም ነው በዘገባው የተጠቆመው። በዚህ ዓመት የሂውስተን ግማሽ ማራቶንን 1:02:09 በሆነ ሰዓት የገባችው ብሩክታይት በበኩሏ ውድድሩን በጥሩ ሰዓትና በአሸናፊነት ለማጠናቀቅ ማለሟን ነው የገለጸችው።አዲስ ዘመን መስከረም 5/2012ብርሃን ፈይሳ